A.Baggrund

AIEM ("Arbitrio sobre las Importaciones y Entregas de Mercancías en las Islas Canarias") er en afgift på produkter, der importeres til eller fremstilles på De Kanariske Øer. I betragtning af de mange hindringer, som De Kanariske Øer står over for, er der ved Rådets afgørelse nr. 377/2014/EU af 12. juni 2014 om AIEM-afgiftsordningen for De Kanariske Øer indført en særlig afgiftsordning. Den bemyndiger navnlig Kongeriget Spanien til at indrømme en fuldstændig fritagelse for eller nedsættelse af AIEM-afgiften på visse varer som anført i bilaget til afgørelsen, der fremstilles lokalt på De Kanariske Øer. Denne afgørelse anvendes fra den 1. juli 2014 til den 31. december 2020. Afgiftsforskellen mellem varer, der er pålagt normal AIEM-afgift, og varer, der er helt fritaget for afgiften eller pålagt nedsat afgift, må ikke overstige henholdsvis 5 %, 10 % og 15 % eller 25 %, afhængigt af produktet.

Denne afgørelse erstattede Rådets beslutning 2002/546/EF af 20. juni 2002, som er baseret på artikel 349 i traktaten om Den Europæiske Unions funktionsmåde, der giver De Kanariske Øer status som region i EU's yderste periferi. I denne artikel anerkendes de permanente begrænsninger, som regionerne i den yderste periferi står over for – deres fjerne beliggenhed, status som øsamfund, lille areal, vanskelige topografiske og klimatiske forhold og deres økonomiske afhængighed af nogle få varer – og den gør det muligt at vedtage skræddersyede specifikke foranstaltninger for disse regioner. De årsager, der ligger til grund for vedtagelsen af den særlige ordning, er De Kanariske Øers problemer på grund af deres afsides beliggenhed og opdelingen af det lokale marked. Det medfører forskellige vanskeligheder, der primært er forbundet med højere produktionsomkostninger (transport, energi, råvareforsyninger, affaldsbehandling osv.) og den ringe spredning i økonomien, som er svagere og mere udsat for negative udsving end de europæiske og globale markeder.

Særreglerne blev med andre ord indført for at opveje de handicap, der gør sig gældende for De Kanariske Øer, og dermed give øernes økonomi mulighed for at udvikle sig. Foranstaltningerne tager især sigte på at styrke øernes egen industri ved at forbedre industriens konkurrencemæssige stilling, som er svækket af markedets geografiske placering, struktur og ringe størrelse.

I henhold til artikel 2 i Rådets afgørelse nr. 377/2014/EU skal de spanske myndigheder senest den 30. september 2017 forelægge Kommissionen en rapport om anvendelsen af AIEM-afgiftsordningen. Formålet med rapporten er at bedømme virkningen af de trufne foranstaltninger og deres bidrag til at fremme eller opretholde lokale økonomiske aktiviteter under hensyntagen til de handicap, som De Kanariske Øer lider under. Spanien forelagde interimsrapporten for Kommissionen i oktober 2017 (bilag 1). Der er ligeledes vedføjet en oversættelse af rapporten på engelsk (bilag 2). Kommissionen foretog yderligere analyser, og det var nødvendigt at indlede yderligere drøftelser med de spanske myndigheder i 2018 for at afslutte vurderingen.

I henhold til artikel 2 i Rådets afgørelse nr. 377/2014/EU skal Kommissionen desuden forelægge Rådet en rapport med en komplet økonomisk og social analyse af anvendelsen af den særlige AIEM-afgiftsordning og eventuelt et forslag om ændring af bestemmelserne i denne afgørelse.

B.Sammenfatning

Formålet med denne rapport er at undersøge virkningen af de foranstaltninger, der er truffet i henhold til afgørelsen, for perioden fra den 1. juli 2014 til udgangen af 2016, og at bedømme deres bidrag til fremme eller opretholdelse af lokale økonomiske aktiviteter. Der tages behørigt hensyn til de hindringer, De Kanariske Øer står over for.

De trufne foranstaltninger har tilsyneladende generelt bidraget til den økonomiske genopretning i den pågældende region i den yderste periferi i perioden 2014-2016. Fritagelsen for AIEM-afgiften har medført en klar positiv udvikling, f.eks. vækst i bruttonationalproduktet (BNP) og en positiv stigning i antallet af virksomheder og nye arbejdspladser. I samme periode steg indtægterne fra AIEM-afgiften. Importen af varer, der er pålagt AIEM-afgift, steg også i perioden 2014-2016. Sammenligningen mellem lokale varer, som har og fortsat nyder godt af den pågældende særlige ordning, og sammenlignelige importerede varer, der er pålagt AIEM-afgift, har ikke vist målbare negative virkninger for importerede varer i de pågældende varekategorier.